মোদির সমালোচনায় এবার রাহুল গাঁধী, সীতারাম ইয়েচুরি, মমতা বন্দ্যোপাধ্যায় বা কেজরিবাল নন, স্বয়ং হরভজন সিংহ। অবশ্য তিনি সরাসরি মোদীর সমালোচনা করেননি। কেন্দ্রীয় সরকারের নীতির সমালোচনা করলেন ভাজ্জি। 
অনেক ঘটা করে মোদী সরকার চলতি বছরেই চালু করেছে জিএসটি। গুডস অ্যান্ড সার্ভিস ট্যাক্স সংক্ষেপে জিএসটি নিয়ে নতুন স্বপ্নের দিশা দেখার কথা সাড়ম্বরে প্রচার করেছে কেন্দ্রীয় শাসক দল। তবে মনে হয় মোদী সরকারের এই নতুন আর্থিক নীতি প্রত্যেককে সন্তুষ্ট করতে পারেনি। হরভজন সিংহ এবার প্রকাশ্যেই এই নীতির বিরোধিতা করে বসলেন।
সাধারণত হরভজন সোশ্যাল মিডিয়া কিছুটা এড়িয়েই চলেন। সহবাগের মতো খুল্লমখুল্লা সবকিছু শেয়ার না-পসন্দ তারকা অফস্পিনারের। তবে জিএসটি নিয়ে নিজের ‘মন কি বাত’ স্পষ্ট করে দিতে দু’-বার ভাবলেন না টার্বুনেটর। চলতি সপ্তাহের বুধবারেই পরিবারের সঙ্গে রেস্তোরায় ডিনার সারতে গিয়েছিলেন ভাজ্জি। তার পর ডিনারের বিল দেখেই চক্ষু চড়কগাছ জাতীয় দলের প্রাক্তন তারকার।
বিশাল অঙ্কের বিল দেখে সরাসরি টুইটারে তিনি লিখে দেন, ‘‘রেস্তোরায় খাওয়ার পর বিল মেটানোর সময় মনে হচ্ছে রাজ্য ও কেন্দ্রীয় — দুই সরকারই আমাদের সঙ্গে ডিনার সেরেছে।’’ হরভজনের টুইটের পর তাঁর ভক্তরাও সোশ্যাল মিডিয়ায় এই নিয়ে সোচ্চার হয়েছেন।
হরভজনের সেই টুইট

হরভজন বর্তমানে পুরো উৎসবের মেজাজে রয়েছেন দু্র্গাপুজোয় নিয়ম করে শুভেচ্ছা জানাচ্ছেন, আবার নবরাত্রিতেও টুইট করছেন তিনি। তবে উৎসবের মাঝেই জিএসটি নিয়ে তাল কাটল তাঁর।